Two members of Bhubaneswar's KBN gang arrested; house of an accused razed by police | ଗିରଫ ହୋଇଥିବା ଦୁଇ ଜଣ ଗ୍ୟାଙ୍ଗ୍ ସଦସ୍ୟ ବିଚ୍ ରାସ୍ତାରେ ଜଣେ ଯୁବକଙ୍କୁ ମାଡ଼ ମାରିଥିଲେ । ସେମାନେ ମାଡ଼ ମାରୁଥିବାର ଭିଡିଓ ନିଜ ଇଷ୍ଟାଗ୍ରାମ ଆକାଉଣ୍ଟରେ ପୋଷ୍ଟ୍ କରିଥିଲେ, ଯାହା ସୋସିଆଲ ମିଡି଼ଆରେ ଭାଇରାଲ ହୋଇଥିଲା ।
Share this:
ଭୁବନେଶ୍ୱରଃ ରାଜ୍ୟ ରାଜଧାନୀରେ "ଭାଇଗିରି" ନାଁରେ ଆତଙ୍କ ଖେଳାଇଥିବା କେ.ବି.ଏନ୍. ('କୋଇ ଭାଇ ନେହିଁ') ଗ୍ୟାଙ୍ଗ୍ ବିରୁଦ୍ଧରେ କାର୍ଯ୍ୟାନୁଷ୍ଠାନ ଗ୍ରହଣ କରିଛି କମିଶନରେଟ୍ ପୋଲିସ । ଏହି ଗ୍ୟାଙ୍ଗର ଦୁଇ ଜଣ ଅପରାଧିଙ୍କୁ ଗିରଫ କରି କୋର୍ଟ ଚାଲାଣ କରିବା ସହ ଏହି ଗ୍ୟାଙ୍ଗର ଫେରାର୍ ଥିବା ମାଷ୍ଟରମାଇଣ୍ଡର ମୁଖ୍ୟ ସହଯୋଗୀର ଘରେ ଚଢ଼ାଉ କରି ଏକ ଖଣ୍ଡା ଜବତ କରିଛି ପୋଲିସ । ଅଭିଯୁକ୍ତ ସରକାରୀ ଜମିରେ ଘର କରି ଆପରାଧିକ କାର୍ଯ୍ୟକଳାପରେ ସମ୍ପୃକ୍ତି ଥିବା ଅଭିଯୋଗରେ ସେହି ଘରକୁ ଭାଙ୍ଗିଦିଆଯାଇଛି ।
ଏହି ଗ୍ୟାଙ୍ଗର ମୋ'ଟ ୨୯ ଜଣଙ୍କ ନାମରେ ଥାନାରେ ମାମଲା ରୁଜୁ ହୋଇଥିବା ବେଳେ ଏବେ ସୁଦ୍ଧା ୭ ଜଣଙ୍କୁ ଗିରଫ କରି କୋର୍ଟ ଚାଲାଣ କରିବାରେ ସଫଳ ହୋଇଛି କମିଶନରେଟ ପୋଲିସ । ଅନ୍ୟ ଅଭିଯୁକ୍ତମାନଙ୍କୁ ଧରିବା ପାଇଁ ବିଭିନ୍ନ ସ୍ଥାନରେ ଚଢ଼ାଉ ଜାରି ରଖିଛି ପୋଲିସ ।
ଗିରଫ ହୋଇଥିବା ଦୁଇ ଅଭିଯୁକ୍ତ - ସାହିଲ ଷଡ଼ଙ୍ଗୀ (୨୪) ଓ କାହ୍ନା ସାହୁ (୨୬) - ବିଚ୍ ରାସ୍ତାରେ ଜଣେ ଯୁବକଙ୍କୁ ମାଡ଼ ମାରିଥିଲେ । ସେମାନେ ମାଡ଼ ମାରୁଥିବାର ଭିଡିଓ ନିଜ ଇଷ୍ଟାଗ୍ରାମ ଆକାଉଣ୍ଟରେ ପୋଷ୍ଟ୍ କରିଥିଲେ । କିଛି ଦିନ ତଳେ ସୋସିଆଲ ମିଡି଼ଆରେ ଭାଇରାଲ ହୋଇଥିବା ଅନେକ ଭିଡିଓ ମଧ୍ୟରେ ଏହା ଥିଲା ଅନ୍ୟତମ । ଏହି ଭିଡିଓଗୁଡ଼ିକରେ ଦୁର୍ବୃତ୍ତମାନେ ମାରଣାସ୍ତ୍ର ଧରିଥିବା ଦେଖାଯାଇଥିଲା । ସୋସିଆଲ୍ ମିଡି଼ଆରେ ସେସବୁ ପୋଷ୍ଟ୍ ହେବା ପରେ ଭୁବନେଶ୍ୱର ସମେତ ସାରା ରାଜ୍ୟରେ ଉଦବେଗ ପ୍ରକାଶ ପାଇଥିଲା ।
"ଏହି ଭିଡିଓ ସାମ୍ନାକୁ ଆସିବା ପରେ ନୟାପଲ୍ଲୀ ଥାନାରେ ଏକ ମାମଲା ରୁଜୁ ହୋଇଥିଲା । ତଦନ୍ତ ବେଳେ ଜଣା ପଡ଼ିଥିଲା ଯେ ଭାଇରାଲ୍ ହେଉଥିବା ଭିଡିଓଗୁଡି଼କ ପୁରୁଣା । ଭିଡିଓରେ ସାମ୍ନାକୁ ଆସିଥିବା ଯୁବକମାନଙ୍କ ମଧ୍ୟରୁ ପୂର୍ବରୁ ୫ ଜଣଙ୍କୁ ପୋଲିସ ଗିରଫ କରିଥିଲା । ଏବେ ଆଉ ଦୁଇ ଜଣ ଗିରଫ ହୋଇଛନ୍ତି । ମୋ'ଟ ୨୯ ଜଣଙ୍କ ନାମରେ ମାମଲା ରୁଜୁ ହୋଇଛି । ଫେରାର୍ ଥିବା ଅନ୍ୟ ଅଭିଯୁକ୍ତମାନଙ୍କୁ ଧରିବା ପାଇଁ ବିଭିନ୍ନ ସ୍ଥାନରେ ଚଢ଼ାଉ ଜାରି ରହିଛି," କହିଛନ୍ତି ଭୁବନେଶ୍ୱର ଡି.ସି.ପି. ଉମାଶଙ୍କର ଦାଶ ।
ଏହି ଗ୍ୟାଙ୍ଗ୍ ବିରୁଦ୍ଧରେ କାର୍ଯ୍ୟାନୁଷ୍ଠାନ ଆରମ୍ଭ ହେବା ପରେ ଏବେ ଭୁବନେଶ୍ୱରରେ ଖଟିଗୁଡି଼କ ଉପରେ କଡା ନଜର ରଖିବାକୁ ସବୁ ଥାନାକୁ ନିର୍ଦ୍ଦେଶ ଦିଆଯାଇଛି । ଯେଉଁମାନେ ଖଟି ନାଁରେ ଆପରାଧିକ କାର୍ଯ୍ୟକଳାପ କରୁଛନ୍ତି ସେମାନଙ୍କ ବିରୁଦ୍ଧରେ କାର୍ଯ୍ୟାନୁଷ୍ଠାନ ନେବାକୁ ଥାନାମାନଙ୍କୁ ନିର୍ଦ୍ଦେଶ ଦେଇଛନ୍ତି ଭୁବନେଶ୍ୱର ଡି.ସି.ପି. ।
ଏହା ବି ପଢ଼ନ୍ତୁ | ବର୍ଷକରେ ଏହି ଯୁବତୀ ୭ଟି ଥାନାରେ ଭିନ୍ନ ଭିନ୍ନ ୭ ଜଣ ଲୋକଙ୍କ ବିରୋଧରେ ରେପ୍ କେସ୍ କଲେ!
ପୋଲିସ ତଦନ୍ତରୁ ଜଣା ପଡ଼ିଛି ଯେ ଏହି ଗ୍ୟାଙ୍ଗର ମାଷ୍ଟରମାଇଣ୍ଡ୍ ହେଉଛି ଦେବୀ ପ୍ରସାଦ ଜେନା ଓରଫ ବୁବୁ । ପୋଲିସ ମାମଲା ରୁଜୁ କରିବା ଦିନଠାରୁ ବୁବୁ ଫେରାର୍ ଅଛି । ତାକୁ ଧରିବା ପାଇଁ ପୋଲିସ ବିଭିନ୍ନ ସ୍ଥାନରେ ଚଢ଼ାଉ ଜାରି ରଖିଛି । ବୁବୁର ମୁଖ୍ୟ ସହଯୋଗୀ ରାଜେଶ ବେହେରା ଓରଫ ଚେଙ୍ଗର ଘରେ ସୋମବାର ରେଡ୍ କରିଥିଲା ପୋଲିସ ।
"ଆମେ ଖବର ପାଇଲୁ ଯେ ଚେଙ୍ଗ ନିଜ ଘରେ ବନ୍ଧୁକ ଓ ଖଣ୍ଡା ଲୁଚାଇ ରଖିଛି । ଆମେ ଦୁଇଟି ଟିମ୍ ନେଇ ଚେଙ୍ଗର ଗଣ୍ଡମୁଣ୍ଡାରେ ଥିବା ଘର ଉପରେ ସର୍ଚ୍ଚ୍ ଅପରେସନ କରିଥିଲୁ । ତା' ଘରୁ ଗୋଟିଏ ଖଣ୍ଡା ଜବତ ହୋଇଛି । ସେହି ଖଣ୍ଡାଟି ଭାଇରାଲ ଭିଡିଓରେ ଦେଖିବାକୁ ମିଳିଥିଲା । ଘରେ ଚଟାଣ ଖୋଳାଯାଇ ବନ୍ଧୁକ ଲୁଚାଇ ରଖାଯାଇଥିଲା । ପରେ ସରକାରୀ ଜମିରେ ଘର କରି ଆପରାଧିକ କାର୍ଯ୍ୟକଳାପରେ ସମ୍ପୃକ୍ତି ଅଭିଯୋଗରେ ସେହି ଘରକୁ ଭଙ୍ଗା ଯାଇଛି । କେବଳ ଚେଙ୍ଗ ନୁହେଁ, ଯେଉଁମାନେ ଏଡି ଭିଡିଓରେ ଅଛନ୍ତି ସମସ୍ତଙ୍କ ଘରେ ରେଡ୍ କରାଯିବ," ବୋଲି ହିଛନ୍ତି ଜୋନ୍-୫ ଏ.ସି.ପି. ସଞ୍ଜୀବ ଶତପଥି ।
ଗତ କିଛି ତଳେ ହେବ ଏହି ଗ୍ୟାଙ୍ଗର କିଛି ଭିଡିଓ ଭାଇରାଲ ହୋଇଥିଲା । ଏଥିରେ ଦୁର୍ବୃତ୍ତମାନେ ବନ୍ଧୁକ ଧରି ବ୍ଲାଙ୍କ୍ ଫାୟାରିଂ କରୁଥିବା ଦେଖାଯାଇଥିଲା । ଭିଡିଓ ଭାଇରାଲ ହେବା ପରେ ରାଜଧାନୀବାସିନ୍ଦାମାନେ ଭୟଭୀତ ହୋଇପଡ଼ିଥିଲେ । ଏଭଳି ପରିସ୍ଥିତିରେ ଭୟଭୀତ ନ ହେବାକୁ ଜନସାଧାରଣଙ୍କୁ ନିବେଦନ କରିଛି କମିଶନରେଟ ପୋଲିସ ।
CNN name, logo and all associated elements ® and © 2017 Cable News Network LP, LLLP. A Time Warner Company. All rights reserved. CNN and the CNN logo are registered marks of Cable News Network, LP LLLP, displayed with permission. Use of the CNN name and/or logo on or as part of NEWS18.com does not derogate from the intellectual property rights of Cable News Network in respect of them. © Copyright Network18 Media and Investments Ltd 2016. All rights reserved.
